MyCiTi-werknemers sal ‘tot die laaste druppel bloed baklei’ŉ MyCiTi-bus is in Khayelitsha aan die brand gesteek (Foto: Phando Jikelo/African News Agency/ANA) ŉ Verteenwoordiger van betogende MyCiTi-werknemers het Donderdag gesê die personeel is bereid om “tot die dood te baklei”. “Ek sal nie omgee om te sterf vir my kinders se toekoms nie, want uiteindelik was dié onderneming veronderstel om mense te help, en nou gebeur dit nie. Dit is waarvoor ons baklei en ons sal baklei tot die laaste druppel bloed gestort is,” het Thandikhaya Chizama gesê. Chaos het Donderdag by die Kaapstadse burgersentrum ontstaan toe polisiebeamptes met skokgranate op sowat 200 betogende MyCiTi-personeel moes losbrand wat in Oktober met ŉ onwettige staking begin het. Chizama het gesê die werknemers is kwaad, omdat hul eise nie deur die werkgewer aanvaar word nie. Hy het gesê werkers se verteenwoordigers het hul eise by Kaapstad se burgemeester, Dan Plato, ingedien. Plato het die memorandum op 15 November ontvang en onderteken. In die lang lys eise wat hy aan die African News Agency verskaf het, eis personeel, onder andere, dat hulle deur die munisipaliteit aangestel moet word, “verbeterde werkstoestande”, en “gelyke salarisse vir alle bestuurders”. Die MyCiTi-busbestuurders is tans in diens van Vehicle Operating Companies (VOC). “Ons eis dat die bestuurders gelyke salarisse moet ontvang. Bestuurders word nie dieselfde tarief betaal nie. Byvoorbeeld, die N2 Express-bestuurders ontvang groter salarisse. Sommige maatskappye in die projek het ŉ mediese fonds en ander het glad nie ŉ mediese fonds nie,” aldus die lys van eise. Chizama het gesê werknemers is gereed en bereid om hul werk te doen, op voorwaarde dat daar voldoen word aan hul eise. Hulle gaan nie terugstaan totdat die werkgewer die kwessie aanroer nie. Volgens hom het sekere werknemers intussen reeds teruggekeer werk toe en hulle sal dissiplinêr verhoor word. Ander werknemers is reeds afgedank. Die stad het gewelddadige optrede en intimidasie beleef wat met die staking verbind word. ŉ Bus is Maandagaand in Woodstock aan die brand gesteek en die busbestuurder en ŉ pendelaar is ernstig beseer. ŉ Man is verlede maand in hegtenis geneem toe ŉ MyCiTi-bus by die Crassula-bushalte in Koebergweg in Milnerton aan die brand gesteek is. Felicity Purchase, burgemeesterskomiteelid vir vervoer en stedelike ontwikkeling, het gesê vyf MyCiTi-busse is sedert 15 Oktober met petrolbomme verwoes. Vier busse is beskadig tydens onsuksesvolle brandstigtingspogings.